Je Hugues de Tempestez, de Saint-Agne, chevaliers, fais savoir à touz ces qui verront ces presantes lettres que je doy à la dame Lore, çay en arrier fame le noble baron Jehan, conte de Bourgoigne et signour de Salins, XXV livres de viennois, lesquex je ai receu de li à emprent en bons deniers nombrez, et pour lesquex XXV livres je li met en gaige et enloie en sa main quantque je ay à Esterno et à Evrey, que je conois de son fié. Et li promet, par mon soirement doné corporelment sour saint ewangile, que je n’entreray à Saint-Agne ne en la forteresce tanque je li aie mis autre seurté à son grey de cesdites XXV livres, se n’est per sa velonté. En tesmoignaige de ceste chose, je ay mis mon seal pendant en ces lettres, qui furent faites le mardi après l’uictive de seint Pere et de seint Poul, l’an Nostre Signour qui corroit per mil IIc sexante et XI.